Predkladacia správa

Informácia o postupe realizácie monitorovacieho systému životného prostredia a integrovaného informačného systému o životnom prostredí územia Slovenskej republiky za rok 2002 je predkladaná  v zmysle úlohy, vyplývajúcej z uznesenia vlády SR č.449 z 26.mája 1992, v ktorom vláda Slovenskej republiky uložila ministrovi - predsedovi Slovenskej komisie pre životné prostredie informovať vládu o postupe realizácie monitorovacieho systému životného prostredia a integrovaného informačného systému o životnom prostredí.

Predkladaná Informácia popisuje stav realizácie v jednotlivých rezortoch z hľadiska možností rozpočtu príslušného rezortu v roku 2002.

Z vecnej stránky možno konštatovať, že zámery predložené v Návrhu  na realizáciu, ktorý bol predmetom rokovania vlády SR v septembri 1993 ( uznesenie č.620/93 ) sa splnili čiastočne.

Aktivity rezortov MŽP SR a MP SR, odborných inštitúcií, zainteresovaných do úlohy vytvorenia harmonizovaného monitorovacieho systému životného prostredia, uvedené v predkladanej Informácii predstavujú súhrn najdôležitejších činností a ich výsledkov v uplynulom období ( príloha č.1).Pridelené finančné prostriedky v mil. Sk na zabezpečenie čiastkových monitorovacích systémov (ďalej ČMS) podľa rezortov za rok 2002 sa nachádzajú v prílohe č.2. V prílohe č.3  sa nachádzajú pridelené finančné prostriedky v mil. Sk na zabezpečenie ČMS podľa rezortov na rok 2003.

V roku 2002 bola vykonaná aktualizácia Informačného systému monitoringu, ktorý spolu s monitorovacím systémom je prostriedkom, zabezpečujúcim informácie o stave a trendoch v životnom prostredí pre viaceré úrovne užívateľov.  Táto aktualizácia nadviazala na aktualizáciu projektov ČMS z roku 2001, vykonanej predovšetkým z dôvodu prijatej novej legislatívy a medzinárodných záväzkov Slovenskej republiky.

 Možno konštatovať, že realizácia obidvoch systémov  je východiskom pre napĺňanie práva každého občana na včasné a úplné informácie o stave životného prostredia a o príčinách a následkoch tohto stavu, zakotveného v Ústave Slovenskej republiky.